Svend Aage Jensby (V), 1998-04-16:
Jeg vil takke ministeren for redegørelsen.
Spørgsmålet om forsvarets fremtid, formål, opgaver og udvikling i øvrigt er, som det allerede er nævnt, genstand for drøftelser og indgående vurderinger i Forsvarskommissionen.
Det er også udtrykkeligt i kommissoriet anført, at den redegørelse, der kommer ultimo dette år, skal danne baggrund for forhandlinger om et nyt forsvarsforlig efter 1999, herunder de økonomiske rammer.
For så vidt kunne jeg jo standse mit indlæg her og sige, at det holder Venstre sig til.
Det ville være lovlig kort.
Ministeren har redegjort for de enorme tilpasninger, som det danske forsvar er undergået i de senere år, og også de besparelser, som det danske forsvar har været genstand for.
Det behøver jeg ikke at komme ind på, men det ville være meningsløst at hævde, at der ikke er sket en tilpasning.
Det er jeg helt enig i.
for Danmark, løst en række internationale opgaver, og det har forsvaret gjort på fortræffelig vis.
Jeg vil sige det sådan, at den indsats, som det danske forsvar har ydet i fora som OSCE, NATO, FN, i forskellige dele af Europa og nu også om kort tid i Nordafrika, i virkeligheden har været med til at give Danmark en meget fornem placering i international henseende.
Det har jeg savnet i årene tidligere.
Det har glædet mig, at efter at ministeren trådte til, har vi været enige om sikkerhedspolitikken og forsvarspolitikken.
Det kneb lidt i 1980'erne, og det var for mit vedkommende smerteligt at opleve ude fra sidelinjen.
Men det sammenhold skal ministeren aldrig komme til at savne, når han kommer til Venstre.
Det er rigtigt, som ministeren også var inde på, at det danske forsvar i fremtiden skal løse internationale opgaver.
Det er utrolig vigtigt.
Det danske forsvar skal også som fuldgyldigt og troværdigt medlem af NATO opfylde vores forpligtelser dér.
Vi skal også, som ministeren var inde på,
løse integrationsproblematikken i de central- og østeuropæiske lande.
Det er blandt andet også derfor, vi støtter oprettelsen af det nye korps i Polen.
Det er utrolig vigtigt for stabiliteten i Europa, og det er utrolig vigtigt af hensyn til Ruslands holdning til den NATO-udvidelse, der er besluttet, og som skal følges op med yderligere udvidelser. Men det internationale engagement må aldrig overskygge, at hovedopgaven for det danske forsvar er at forsvare Danmark og hævde dansk suverænitet.
Det vil Venstre til enhver tid hævde, for man kan tale om nok så langt et varsel, om det er 5 år, eller det er 10 år, eller hvad ved jeg.
Udviklingen kan ufattelig hurtigt ændre sig, og man kan bryde et forsvar ned på et år, men det tager masser af år at bygge et forsvar op.
Også det internationale engagement kræver jo, som ministeren var inde på, et overordentlig effektivt hjemligt forsvar, der, som det rigtigt blev sagt, skal kunne kæmpe.
Hvis man ikke har et hjemligt forsvar og noget materiel, vil man være ude af stand til på forsvarlig vis at sende soldater ud til løsning af internationale opgaver.
Jeg lagde mærke til, at hr. Søvndal talte om, at hvorfor skulle vi nu - og det skal vi nemlig i de kommende år - have nye kampfly.
Vi skal have helikoptere til vores internationale opgaver osv.
Vi skal have HAWK-eskadrillerne up to date.
Hvorfor skal vi egentlig have det, spørger hr. Søvndal.
Ja, det skal vi selvfølgelig, dels fordi vi har tilmeldt en eskadrille til NATO-styrkerne, og dels fordi vi når som helst kan komme til at deltage i fredsstøttende operationer med vores kampfly, og de skal selvfølgelig have støtte fra vores HAWK-batterier.
Men det er nok nogle tanker, som hr. Søvndal og jeg aldrig kan blive enige om.
Det viser blot, at vi i fremtiden står over for ufatteligt enorme investeringer til materiel.
Hvis ikke dansk forsvar får det materiel, der er redegjort for i materielrapporten, vil det være uanstændigt, uforsvarligt, at sende soldater ud i international sammenhæng.
Det får man ikke Venstre med til.
Men vi bevilger gerne de midler, der er nødvendige til materielle anskaffelser, som der lægges op til i denne fortræffelige rapport.
Med det venter vi og ser på - for jeg forudskikker ikke noget som helst, før Kommissionens redegørelse foreligger.
Jeg siger blot, at jeg har utrolig svært ved i lyset af det, jeg har sagt, at se, hvor besparelserne skal kunne opnås.
Det har jeg meget svært ved.
Men det venter vi med at forholde os til, til redegørelsen kommer.
Så skal jeg naturligvis lige til slut sige, at vi står helt bag det forslag til vedtagelse, som vi selv har været med til at fremsætte.